**EΞΩΔΙΚΗ ΔΗΛΩΣΗ ΠΡΟΣΚΛΗΣΗ ΔΙΑΜΑΡΤΥΡΙΑ**

Της πρωτοβάθμιας συνδικαλιστικής οργάνωσης με την επωνυμία ***«ΣΥΛΛΟΓΟΣ ΕΡΓΑΖΟΜΕΝΩΝ ΤΡΑΠΕΖΑΣ ΠΕΙΡΑΙΩΣ (Σ.Ε.Τ.Π.) »,*** που εδρεύει στην Αθήνα, οδός Καραγεώργη Σερβίας 2 και εκπροσωπείται νόμιμα.

**ΠΡΟΣ**

Την ανώνυμη τραπεζική εταιρεία με την επωνυμία «**ΤΡΑΠΕΖΑ ΠΕΙΡΑΙΩΣ ΑΝΩΝΥΜΟΣ ΕΤΑΙΡΕΙΑ»**, που εδρεύει στην Αθήνα, οδός Αμερικής αρ. 4 όπως νόμιμα εκπροσωπείται νόμιμα.

------------------------------------------------------

          Υπερβαίνοντας κάθε όριο καλής πίστης, ενημερωθήκαμε μόλις χθες ότι σήμερα θα προβείτε σε μία καθ’ όλα μη νόμιμη, αντισυμβατική και εκβιαστική ενέργεια προς συναδέλφους μας που απασχολούνται σε υποκαταστήματα που μονομερώς, χωρίς να τηρήσετε στο ελάχιστο τις νόμιμες και συμβατικές υποχρεώσεις σας, έχετε ορίσει ότι θα παύσουν να λειτουργούν κιόλας από τη Δευτέρα 23 Νοεμβρίου 2020. Θα λάβουν, όπως μας δήλωσε η Διεύθυνση Ανθρωπίνου Δυναμικού μία επιστολή με την οποία θα τους ανακοινώνετε ότι τίθενται σε αναγκαστική αργία μέχρι το τέλος του μηνός, διάστημα στο οποίο καλούνται είτε να αποδεχτούν μία μετακίνηση/ μετάθεση σε θέση που τυχόν ανευρεθεί είτε να αναγκασθούν να συμμετάσχουν στο πρόγραμμα «εθελουσίας» εξόδου. Τέτοιες μεθοδεύσεις εκτός από έκνομες είναι και ανεπίτρεπτες. Με ψευτοδιλήμματα, παρουσιάζοντας ένα επαγγελματικό αδιέξοδο, που εσείς αποκλειστικά το δημιουργήσατε, επιδιώκετε την οριζόντια μείωση του προσωπικού και τη συρρίκνωση του εργασιακού κόστους -ενώ έχετε πλείστες άλλες επιλογές-, και δη σε μία περίοδο όπου στη χώρα μας και όχι μόνο όλα έχουν τεθεί σε ολική αναστολή λόγω της πανδημίας. Το μόνο που δεν αναστέλλεται, απ’ ό,τι φαίνεται , είναι ο δικός σας …….προγραμματισμός. Προφανώς οι πρακτικές αυτές είναι καταδικαστέες και εφόσον τις υλοποιήσετε θα μας βρείτε απέναντι, εξαντλώντας κάθε συλλογικό μέσο.

Καίτοι, όπως λέγεται, ο στόχος του προγράμματος εθελουσίας εξόδου έχει ήδη επιτευχθεί, καθώς ανταποκρίθηκαν πάνω από χίλιοι εργαζόμενοι, απαιτείτε και την υποχρεωτική συμμετοχή των συναδέλφων μας στα συγκεκριμένα υποκαταστήματα, που ανακοινώσατε την παραμονή του προγράμματος, ότι θα διακόψουν τη λειτουργία τους. Παρά... την καθολική χρήση μασκών που έχει επιβληθεί, οι μάσκες έπεσαν. Αυτοσκοπός του προγράμματος ήταν η με αυτόν τον τρόπο (της εθελουσίας) απομάκρυνση και των συγκεκριμένων συναδέλφων. Παρουσιάζετε ως μονόδρομο τη συμμετοχή τους, έρχοντας σε πλήρη αντίθεση με τα όσα οι ίδιοι σε Δελτίο Τύπου σας (διότι πάνω από όλα είναι η εικόνα), δήθεν ευαγγελίζεστε, ότι δηλαδή το πρόγραμμα εθελούσιας εξόδου είναι εθελοντικό και απευθύνεται σε εκείνους τους εργαζόμενους ,που μετά από σοβαρή σκέψη , επιθυμούν να προσανατολιστούν σε άλλες προσωπικές ή και επαγγελματικές επιλογές αξιοποιώντας τα πλεονεκτήματα του προγράμματος.

Επειδή, λοιπόν, στο σκεπτικό σας πρέπει πάση θυσία να «επιλέξουν» οι συνάδελφοι των εν λόγω υποκαταστημάτων την «οικειοθελή» αποχώρηση, προκειμένου να παρακάμψετε τις υποχρεώσεις σας, κλείνετε αιφνιδίως τα καταστήματα για να συναισθανθούν βιωματικά ότι δεν έχουν θέση στην Τράπεζα, χορηγώντας τους αναγκαστική άδεια μετ’ αποδοχών. Δεν μπορούν να αποφασίσουν για το εάν επιθυμούν τη συμμετοχή τους στο πρόγραμμα εθελουσίας εξόδου, απασχολούμενοι και όχι σε αργία; Είναι μία πράξη εκδικητική (γιατί δεν εξεδήλωσαν μέχρι σήμερα ενδιαφέρον) και εκβιαστική. Από μόνη της η θέση σε υποχρεωτική άδεια πληροί την αποδοκιμαζόμενη από το εργατικό δίκαιο έννοια της μονομερούς βλαπτικής μεταβολής των όρων εργασίας. Καμία βλαπτική μεταβολή δεν θα επιτρέψουμε και οφείλετε να σεβαστείτε το νόμο και τις συμβάσεις (συλλογικές και ατομικές)

Στο όνομα του μετασχηματισμού κλείνετε υποκαταστήματα. Με την παρούσα δεν σχολιάζουμε την επιχειρηματική σας αυτή επιλογή, που ελήφθη χωρίς καμία διαβούλευση και σε κάθε περίπτωση είναι ανορθολογική και θα δημιουργήσει πλείστα προβλήματα στους πελάτες της Τράπεζας, στις τοπικές κοινωνίες , στην οικονομία της Χώρας αλλά την παραβίαση των υποχρεώσεών σας που πηγάζουν από κανονιστικές διατάξεις των πρόσφατων συλλογικών συμβάσεων (τόσο της κλαδικής όσο και της επιχειρησιακής) που έχετε αυτοβούλως συμβληθεί.

Αφού ασμένως προχωρείτε στο κλείσιμο καταστημάτων, και μάλιστα εν μέσω πανδημίας, ερωτούμε ποια είναι τα άλλα μέτρα που έχετε δεσμευθεί να λάβετε. Δεσμευτήκατε για την προστασία της απασχόλησης, τη λήψη μέτρων εκπαίδευσης, επιμόρφωσης, αξιοποίησης και εξέλιξης του υφιστάμενου ανθρωπίνου δυναμικού. Η πρόσφατη επιχειρησιακή συλλογική σύμβαση εργασίας, ρητά αναφέρει την υποχρέωσή σας για άμεση και έγκαιρη ενημέρωση μας σε τακτική και συστηματική βάση τόσο για τα μέτρα όσο και για τα προγράμματα που θ’ ακολουθηθούν λόγω της ψηφιοποίησης. Από αυτή την υποχρέωση αντικειμενικά απέχετε, καθιστώντας τις επιχειρηματικές σας αποφάσεις συγχρόνως παράνομες και ακυρωτέες. Μόλις χθες μας ανακοινώσατε ότι οι συνάδελφοί μας θα τεθούν σήμερα σε υποχρεωτική άδεια. Αυτό ούτε έγκαιρο είναι, ούτε προϊόν συζήτησης. Είναι μία τελεσίδικη μονομερής εργοδοτική απόφαση καταλύοντας κάθε νομιμότητα. Εκτός από παράνομη και αντισυμβατική, εμπεριέχει και την παραδοχή, ότι είτε αδιαφορείτε για τις υποχρεώσεις σας είτε ότι αρνείστε οιαδήποτε ουσιαστική διαδικασία αξιοποίησης του ανθρωπίνου δυναμικού. Στη λογική σας τα υποκαταστήματα κλείνουν αύτανδρα. Δεν καταστρώσατε κάποιο πλάνο αξιοποίησης του ανθρωπίνου δυναμικού, ενώ αυτή πρέπει να είναι η πρώτη σας προτεραιότητα. **Τώρα, στο επόμενο -ούτε δεκαήμερο- θα αναζητηθούν «διαθέσιμες θέσεις», χωρίς μάλιστα να τις εξασφαλίζετε**. Τι κάνατε μέχρι σήμερα; Ή μήπως, σύμφωνα με το πρόσφατο παρελθόν, θα προτείνετε μη πραγματικές αλλά εξοντωτικές και μειωτικές θέσεις εργασίας ; Ας μη θυμηθούμε για παράδειγμα Λέρου ή το οροπέδιο Λασιθίου θέση που προτείνατε πέρυσι και σήμερα το κλείνετε...

**Ακόμα και τώρα υπάρχουν όλα τα περιθώρια να προβείτε στην αξιοποίηση του ανθρωπίνου δυναμικού ώστε να τοποθετηθούν όλοι σε θέσεις σύμφωνα με τα προσόντα ενός εκάστου , τις οικογενειακές και οικονομικές ανάγκες του , τον Οργανισμό Προσωπικού , χωρίς καμία βλαπτική μεταβολή των όρων εργασίας . Είναι αδιανόητο να μην υπάρχει τέτοια δυνατότητα όταν το παρόν πρόγραμμα εθελούσιας εξόδου κρίνεται ήδη πετυχημένο ενώ και στο παρελθόν όταν και προχωρήσατε σε ευρύτερη μείωση του δικτύου καταστημάτων άπαντες οι εργαζόμενοι αξιοποιήθηκαν σύμφωνα με τον Οργανισμό και τις συμβατικές σας υποχρεώσεις και δεσμεύσεις**

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

**Και με τη ρητή επιφύλαξη παντός νόμιμου δικαιώματος μας**

ΣΑΣ ΔΗΛΩΝΟΥΜΕ ότι η με αυτόν τον τρόπο λήψη και επιβολή των επιχειρηματικών σας αποφάσεων είναι καταδικαστέες

Διαμαρτυρόμαστε έντονα και αποκρούουμε τις ως άνω πρακτικές και δη την επιβολή υποχρεωτικής άδειας σε συναδέλφους

ΣΑΣ ΚΑΛΟΥΜΕ να μην αποστείλετε τις επιστολές που θέτουν μέρος του προσωπικού σε υποχρεωτική άδεια και να παύσετε επιτέλους την άσκηση ψυχολογικής βίας για την (υποχρεωτική) συμμετοχή στο πρόγραμμα εθελουσίας εξόδου. Αυτή νοείται μόνο υπό καθεστώς ελεύθερης βούλησης, άλλως δεν είναι σύννομη

ΑΛΛΩΣ ΣΑΣ ΔΗΛΩΝΟΥΜΕ ότι η ενέργεια αυτή συνιστά μονομερή βλαπτική μεταβολή των όρων εργασία και ότι θα προβούμε σε κάθε νόμιμη ενέργεια και συλλογική δράση για την προάσπιση των συμφερόντων των μελών μας.

*Αρμόδιος δικαστικός επιμελητής εντέλλεται να επιδώσει νόμιμα την παρούσα προς αυτήν που απευθύνεται που εδρεύει στην Αθήνα, οδός Αμερικής αρ. 4 όπως νόμιμα εκπροσωπείται προς γνώση της και για τις νόμιμες συνέπειες αντιγράφοντας ολόκληρη στην έκθεση επίδοσης τους*

*Αθήνα, 20-11-2020*

**ΓΙΑ ΤΟΝ ΣΥΛΛΟΓΟ**

**Ο Πρόεδρος του Δ.Σ Ο Γεν. Γραμματέας του Δ.Σ**

 **Bάιος Νάκος Στυλιανός Μουλακάκακης**